ডকিন্স ভাবলেন আমাদের দেহের সীমার মধ্যেই যে ফিনোটাইপকে সীমাবদ্ধ করতে হবে এমন কোন কথা নেই। আমাদের আচরণও জিন দ্বারা নিয়ন্ত্রিত হয়। সুতরাং আচরণকেও ফিনোটাইপের মধ্যে ধরা যায়। বীভারের জিন এর অস্থি, পেশি ও লোমের ধরন নিয়ন্ত্রণ করে। এর বাইরেও তো বীভারের জিন মস্তিষ্কের বিভিন্ন স্নায়ুবর্তনীর কর্মকান্ড নিয়ন্ত্রণ করে, যার ফলে বিভার গাছ কেটে বাঁধ বানায়। বাঁধ বানানোর জন্যে যে পুকুর তৈরি হয় সেখান থেকে বীভার নানাভাবে উপকৃত হয়। যেমন আশেপাশের গভীর পানির জন্য বীভারের শত্রুরা সহজে ওর বাসায় আক্রমণ করতে পারে না। যদি কোন জিনে পরিব্যক্তির কারণে বীভার আগের তুলনায় ভালো বাঁধ তৈরি করতে পারে তাহলে ওই ফিনোটাইপ বহনকারী বীভারের বেঁচে থাকার সম্ভাবনা বেড়ে যায়। ফলে ওই বীভারের গড়পড়তা বাচ্চা দেয়ার সম্ভাবনাও বেড়ে যায়। ফলশ্রুতিতে বহু প্রজন্ম পরে বীভারদের ওই বিশেষ পরিব্যক্তি ধারণ করার গাণিতিক হারও বেড়ে যায় বীভার-জনপুঞ্জে। বিবর্তনীয় পরিপ্রেক্ষিত অনুযায়ী বীভারের তৈরি ওই বাঁধ – এমনকি ওই পুকুরকেও বীভারের দেহের মতোই ওর জিনের সম্প্রসারিত অংশ (extended phenotype) হিসেবে ধরা যায়।